‘มอร์นิ่งสตาร์’ศึกษากองทองเหวี่ยงสุดขั้ว
มอร์นิ่งสตาร์มึนกองทุนทองคำผลตอบแทนต่างกันสุดขั้ว เร่งหาคำตอบเตือนนักลงทุนพิจารณารอบคอบก่อนลงทุน
26 ก.ค. 2555

มอร์นิ่งสตาร์มึนกองทุนทองคำผลตอบแทนต่างกันสุดขั้ว เร่งหาคำตอบเตือนนักลงทุนพิจารณารอบคอบก่อนลงทุน
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) กล่าวว่า มอร์นิ่งสตาร์อยู่ระหว่างการศึกษาปัจจัยที่ทำให้ผลตอบแทนของกองทุนทองคำในประเทศไทย มีความแตกต่างกันอย่างมาก ทั้งๆ ที่เกือบทุกกองทุนมีนโยบายลงทุนใน SPDR Gold Trust กองทุนเดียวกัน ซึ่งคาดว่าจะสรุปผลได้ภายในเดือน ส.ค.นี้
ทั้งนี้ ในปัจจุบันกองทุนทองคำในประเทศไทยมีอยู่ 32 กองทุน โดยกองทุนที่ให้ผลตอบแทนดีที่สุดตั้งแต่ต้นปีจนถึงวันที่ 30 มิ.ย. 2555 อยู่ที่ 2.1% และกองทุนที่ผลตอบแทนต่ำที่สุดอยู่ที่ลบ 8.42% ขณะที่ผลตอบแทนเฉลี่ยอยู่ที่ลบ 3.8%
“เรากำลังศึกษาอยู่ว่าการซื้อ SPDR ที่จดทะเบียนในตลาดต่างกัน การป้องกันความเสี่ยงอัตราแลกเปลี่ยน สัดส่วนการถือเงินสดจะมีผลกระทบหรือไม่ เพราะกองทุนที่มีผลตอบแทนอันดับ 1 ซื้อขายในสหรัฐ ไม่ป้องกันความเสี่ยงอัตราแลกเปลี่ยน ขณะที่กองทุนที่ผลตอบแทนอันดับท้ายๆ ซื้อขายในสิงคโปร์ โดยมีทั้งนโยบายป้องกันความเสี่ยงและไม่ป้องกัน รวมทั้งศึกษาข้อมูลในต่างประเทศที่มีปัจจัยไม่เหมือนประเทศไทยด้วย ซึ่งเมื่อได้ผลการศึกษาแล้วจะทำให้นักลงทุนตระหนักว่า การลงทุนทองคำเหมือนกัน แต่จริงๆ แล้วมี ความแตกต่างกัน” นายพีร์ กล่าว